Ле, гьудуласул чи, 
гьабе цо тавбо, 
Бетоналъ къед бараб
къасро гIадинаб, 
Къанщун цо бералгун 
лъе кьабун гали, 
Гъоркье ккараб гамачI
хъурилеб хIалалъ.
Нахъа талихI кьурал
кьерилазулъе , 
Кьурул лачен гIадин,
кIанцIун вихьея. 
КIудияб гъазават 
бокьун батани, 
Кьабея нафсалда
бухIизабун цIал.
БахIарчи босада 
кьижун чIоларин, 
Кьолоя матIият мадрасаялде, 
МагIракат бихьичIев - 
рагъухъан горин, 
Вахъа хехго тIаде, 
тIалиб ватани.
ТIотIоца билъараб 
гъойс беццичIого, 
ТIалил наяз цIулеб 
гьоцIо балагье, 
Гьаваялъул чое 
кIалцIи байчIого, 
РекIел унтабазул 
дараби гьекъе.
Дин балъаргъулезул
хьолбохъ чIечIого, 
ЧIараб ралъад гIадал
гIалимзаби ккой, 
ГIарцухъ дин бичулел
дорегIанги тун, 
ГIарифуназ лъураб 
нухаве лъугьа.
Гьидаят бокьараз 
тIаса бищараб 
ТIарикъатги какун, 
харбал рицунге, 
Халикъас жал реццун 
аят рещтIарал
АсхIабзабаздехун 
занну лъикI гьабе.
ЛъикIаб гьалмагълъигун
гьудуллъарасе 
Гьездасан кидаго 
квешлъи бахинчIо, 
Квешал чагIаздасан
лъикIлъиги бахун, 
Вохарав инсанги 
жиги рагIичIо.
ГIабдалги гIакъилги
данделъанани, 
Дудаго лъай, гьудул, 
гьелъ кьолеб хIасил.
Нафсалъ квегъулевги 
нафс квегъулевги, – 
Кинас речIчIараб чIор
чIчIелалда щвела.
ЧIегIераб нохъилги 
хъахIаб маккилги 
Куц-кьер цохIойилан 
цо-цоял чIола. 
Царал сихIирлъигин 
хIамил оборлъи 
Умумузго бицун 
кици тун буго.
ШаргIалъул чIолохъжо
кIалдиб байчIесул 
Беччан тараб мацIалъ
гьоцIо тIоларо, 
ТIогьода рекIелъе 
хIапара ккараб 
ПастIан, барщаниги, 
кьогIаб батула.
Тавбоялъул бицун 
дунги сваканин, 
Кидадай ворчIила 
мун макьидаса. 
КьечIеб талихI боссе 
хIалги кIоларин, 
ХIал кIолев Аллагьас 
насиб гьабеги.

Сагlид Афанди (къуддиса сирругьу)в